

# Казанда БДБ илләре онкологлары һәм радиологлары съезды ачылды

*16.09.2014*


Бүген Казанда Евразия һәм БДБ илләре онкологлары һәм радиологларының VIII съезды үзенең эшен башлады. Съездның пленар утырышында Татарстан Премьер-министры Илдар Халиков һәм Россия Федерациясенең сәламәтлек саклау министры урынбасары Татьяна Яковлева катнашты.


Съезд үз мәйданчыгына медицина өлкәсендә әйдәп баручы Россия һәм халыкара белгечләрне җыйды. Ул 16 сентябрьдән 18енә кадәр булачак.


Пленар утырыш башланыр алдыннан Илдар Халиков зур күргәзмә экспозициясен карады. Утырышны ачып, съезд президиумы рәисе – Россиянең баш онкологы Михаил Давыдов бу съездны оештырган өчен республика җитәкчелегенә рәхмәт белдерде.


Илдар Халиков, съездда катнашучыларны сәламләп, аларга Татарстан Президенты Рөстәм Миңнеханов исеменнән сәламләү сүзләрен җиткерде.

“Без Татарстанның бу чараны уздыру мәйданчыгы итеп сайлануына бик шат. Ул безнең белгечләр һәм безнең уку-укыту үзәкләре өчен яман шеш авыруын дәвалауда дөньядагы әйдәп баручы юнәлешләрне күрергә, аңларга, ишетергә мөмкинлек бирә”, - дип белдерде ул.


ТР Премьер-министры съездда катнашучыларга уңышлар теләде һәм Россиянең баш онкологы Михаил Давыдовка, профессор Евгений Сигалга, профессор Владимир Потанинга, профессор Илдар Әһлиуллинга Татарстан Президентының Рәхмәт хатларын тапшырды.

Илдар Халиков Россия медицина үсешенә зур өлеш керткәне өчен профессор Михаил Давыдовка аерым рәхмәт белдерде.


Татьяна Яковлева Россия сәламәтлек саклау министры Вероника Скворцованың сәлам сүзләрен укыды. Ул шулай ук үзенең чыгышында илдә үлүчеләр санын киметү буенча, шул исәптән яман шеш авыруыннан, дәүләт чаралары турында сөйләде.


*ТР Президенты матбугат хезмәте. Михаил Миронов*
Казанда БДБ илләре онкологлары һәм радиологлары съезды ачылды